
Nr.27/462/8 octombrie 2004
R A P O R T

asupra proiectului de Lege privind statutul asistentului social
1. În conformitate cu prevederile art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege privind statutul asistentului social, trimis cu adresa nr.P.L.-X 593 din 4 octombrie 2004.

La întocmirea prezentului raport, Comisia a avut în vedere avizele Consiliului Legislativ şi Comisiei juridice, de disciplină şi imunităţi.
Proiectul de lege are ca obiect reglementarea profesiei de asistent social, definind principalele atribuţii în domeniul asistenţei sociale şi al serviciilor sociale, statutul profesiei în sistemul serviciilor publice şi private, precum şi înfiinţarea Colegiului Naţional al Asistenţilor Sociali, ca organizaţie profesională, apolitică, cu personalitate juridică, de drept privat, de interes public, autonomă şi independentă, care reprezintă interesele profesiei de asistent social.
Comisia propune Plenului adoptarea proiectului de lege întrucât continuarea reformei în domeniul asistenţei sociale şi al serviciilor sociale impune reglementarea statutului profesiei de asistent social, crearea unui cadru legal care să definească şi să permită dezvoltarea profesiei de asistent social în România.
2. Proiectul de lege face parte din categoria legilor organice, conform prevederilor art.73 alin.(3) din Constituţie, republicată, şi a fost adoptat de Senat în şedinţa din 30 septembrie 2004.
3. La lucrările comisiei au fost prezenţi 19 deputaţi, din totalul de 21 membri ai comisiei.

4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterii în şedinţa comisiei din 6 octombrie 2004, proiectul de lege a fost aprobat cu două amendamente.
I. Amendamente admise

În urma dezbaterii în comisie, proiectul de lege se aprobă cu următoarele amendamente:

	Nr. crt.
	Text iniţial
	Text propus de comisie

(autorul amendamentului)
	Motivarea

propunerii amendamentelor
	Camera decizională

	0
	1
	2
	3
	4

	1
	Secţiunea a 2-a

Drepturi şi obligaţii

Articolul 12, litera e)

e) la liberă practică, conform legilor în vigoare şi prevederilor prezentei legi.


	Se propune reformularea textului lit.e) după cum urmează:

"e) la liberă practică, potrivit legii;"

Autor: deputat Gheorghe Barbu
	Pentru o corectă exprimare juridică, textul iniţial fiind redundant.
	Camera Deputaţilor

	2
	Secţiunea a 3-a

Incompatibilităţi şi interdicţii

Articolul 14, litera b)

b) a fost condamnată definitiv şi irevocabil pentru săvârşirea cu intenţie a unei infracţiuni în împrejurări legate de exercitarea profesiei de asistent social şi pentru care nu a intervenit reabilitarea;


	Se propune reformularea textului lit.b) după cum urmează:

"b) a fost condamnată printr-o hotărâre judecătorească definitivă pentru săvârşirea cu intenţie a unei infracţiuni în împrejurări legate de exercitarea profesiei de asistent social şi pentru care nu a intervenit reabilitarea;"
Autor: deputat Karoly Kerekes

	S-a eliminat sintagma "şi irevocabil" pentru o corectă exprimare, întrucât în dreptul procesual penal nu există termenul "condamnare definitivă şi irevocabilă", termenul consacrat fiind acela de "condamnare definitivă".


	Camera Deputaţilor


Proiectul de lege a fost aprobat de comisie în forma propusă în prezentul raport, cu unanimitate de voturi.

